Ιωάννα ΦιτςΆλαν, βαρόνη Μπεργκαβεννί

Η Ιωάννα ΦιτςΆλαν, βαρόνη Μπεργκαβεννί, αγγλ.: Joan FitzAlan, baroness Bergavenny (1375 - 14 Νοεμβρίου 1435) ήταν Αγγλίδα ευγενής, και σύζυγος τού Γουλιέλμου ντε Μπωσάμπ 1ου βαρόνου Μπεργκαβεννί των Ουαλικών Συνόρων.

 Καταγωγή 
Η λαίδη Ιωάννα ΦιτςΆλαν γεννήθηκε το 1375 στο Κάστρο τού Άρουντελ, στο Σάσεξ τής Αγγλίας, ένα από τα επτά παιδιά τού Ριχάρδου ΦιτςΆλαν 4ου κόμη τού Άρουντελ κόμη τού Σάρεϋ, και τής πρώτης συζύγου του Ελισάβετ ντε Μπόουιν.  Ο μόνος επιζών αδελφός της ήταν ο Θωμάς ΦιτςΆλαν 12ος κόμης τού Άρουντελ, μία σημαντική προσωπικότητα κατά τη διάρκεια τής βασιλείας τού Ερρίκου Δ΄, και τού οποίου η Ιωάννα ήταν συγκληρονόμος. Είχε μία μεγαλύτερη αδελφή, τη λαίδη Ελισάβετ ΦιτςΆλαν, η οποία παντρεύτηκε πέντε κληρονόμους: ο δεύτερος σύζυγός της ήταν ο Θωμάς Μόουμπρεϋ 1ος δούκας τού Νόρφολκ.

Οι γονείς τού πατέρα της ήταν ο Ριχάρδος ΦιτςΆλαν 10ος κόμης τού Άρουντελ και η Ελεονώρα τού Λάνκαστερ, και οι γονείς τής μητέρας της ήταν ο Γουλιέλμος ντε Μπόουιν 1ος κόμης τού Νορθάμπτον και η Ελισάβετ ντε Μπάντλεσμιρ.

Στις 3 Απριλίου 1385 η μητέρα της απεβίωσε. Η Ιωάννα ήταν π. δέκα ετών. Ο πατέρας της νυμφεύτηκε για 2η φορά, με τη Φιλίππα Μόρτιμερ στις 15 Αυγούστου 1390, με την οποία απέκτησε έναν γιο, τον Ιωάννη ΦιτςΆλαν (γενν. το 1394). Ο Ιωάννης απεβίωσε κάποια στιγμή μετά το 1397.

Στις 21 Σεπτεμβρίου 1397 ο πατέρας τής Ιωάννας κόμης τού Άρουντελ, ο οποίος ήταν επίσης ένας από τούς Λόρδους Εφέτες, αποκεφαλίστηκε στον Πύργο τού Λονδίνου, με την κατηγορία τής εσχάτης προδοσίας εναντίον τού βασιλιά Ριχάρδου Β' τής Αγγλίας. Ο κόμης απολάμβανε πάντα μεγάλη δημοτικότητα στους πολίτες τού Λονδίνου. Οι τίτλοι και οι ιδιοκτησίες του κατασχέθηκαν υπέρ τού Στέμματος.

Τον Οκτώβριο τού 1400 ο νέος βασιλιάς Ερρίκος Δ΄, ο οποίος είχε ανέλθει στον θρόνο μετά την εκθρόνιση τού Ριχάρδου Β΄ το 1399, επανέφερε τούς τίτλους και τις ιδιοκτησίες στον Θωμά ΦιτςΆλαν, αδελφό τής Ιωάννας. Έγινε ο 12ος κόμης τού Άρουντελ και κόμης τού Σάρεϋ. Αν και νυμφεύτηκε τη Βεατρίκη, νόθη κόρη τού βασιλιά Ιωάννη Α΄ τής Πορτογαλίας και τής Ινές Πέρες Εστέβες, απεβίωσε άτεκνος στις 13 Οκτωβρίου 1415. Η κομητεία και το κάστρο τού Αρουντέλ πέρασαν σε έναν εξάδελφό του, τον Ιωάννη ΦιςΆλαν 13ο κόμη τού Άρουντελ, και το υπόλοιπο τής κληρονομιάς του μοιράστηκε μεταξύ τής Ιωάννας και των δύο επιζώντων αδελφών της, τής Ελισάβετ και τής Μαργαρίτας.

Το 1431 η Ιωάννα ενεπλάκη σε μία διαμάχη με τον Θωμά Μπέρντετ στα Μίντλαντς.

 Οικογένεια 
Πριν από τον Φεβρουάριο του 1396, η Ιωάννα ήταν παντρεμένη με τον Γουλιέλμο ντε Μπωσάμπ 1ο βαρόνο τού Μπεργκαβεννί (π. 1344 - 8 Μαΐου 1411), γιο τού Θωμά ντε Μπωσάμπ 11ου κόμη τού Γουόρικ και τής Αικατερίνης Μόρτιμερ. Ήταν περισσότερο από τριάντα χρόνια μεγαλύτερος από την Ιωάννα.

Από τον γάμο απέκτησαν έναν γιο και μία κόρη:

 Ριχάρδος, 1ος κόμης τού Γούστερ, 2ος βαρόνος τού Μπεργκαβεννί FitzAlan family profile, Tudorplace.com; Retrieved 26 March 2014. (πριν το 1397 – απεβ. το 1422), νυμφεύτηκε την Ισαβέλλα λε Ντεσπένσερ, κόρη τού Θωμά λε Ντεσπένσερ 1ου κόμη τού Γκλόστερ και τής Κωνσταντίας τής Υόρκης, με την οποία απέκτησε μία κόρη, την Ελισάβετ ντε Μπωσάμπ, κυρία του Αμπεργκαβεννί.
 Ιωάννα (1396 – 3 Αυγούστου 1430), παντρεύτηκε στις 28 Αυγούστου 1413 τον Ιάκωβο Μπάτλερ 4ο κόμη του Όρμοντ, γιο τού Ιακώβου Μπάτλερ 3ου κόμη τού Όρμοντ και τής Άννας Γουέλς, με τον οποίο απέκτησε πέντε παιδιά, συμπεριλαμβανομένου τού Θωμά Μπάτλερ 7ου κόμη τού Όρμοντ.

 Το τέλος 
Η Ιωάννα βαρόνη Μπεργκαβεννί, απεβίωσε στις 14 Νοεμβρίου 1435, σε ηλικία 60 ετών. Τάφηκε στο Μπλακ Φράιαρς, στο Χέρεφορντ, δίπλα στον σύζυγό της. Προικοδότησε ένα μοναστήρι για να τελούν προσευχές για την ψυχή της.

 Παραπομπές 

Κατηγορία:Οικογένεια ΦιτςΆλαν